《古灵山试茶歌》
宋代·陈襄

乳源浅浅交寒石，松花坠粉愁无色。
明星玉女跨神云，斗剪轻罗缕残碧。
我闻峦山二月春方归，苦雾迷天新雪飞。
仙鼠潭边兰草齐，露牙吸尽香龙脂。
辘轳绳细井花暖，香尘散碧琉璃碗。
玉川冰骨照人寒，瑟瑟祥风满眼前。
紫屏冷落沈水烟，山月堂轩金鸭眠。
麻姑痴煮丹峦泉，不识人间有地仙。

作者简介：（1017—1080）宋福州候官人，字述古，人称古灵先生。与陈烈、周希孟、郑穆友称“四先生”，倡理学。仁宗庆历二年进士。神宗朝为侍御史知杂事，论青苗法不便，出知陈州、杭州。后以枢密直学士知通进、银台司兼侍读，判尚书都省。尝荐司马光、苏轼等三十三人。有《古灵集》。